Bustul generalului Alexandru Cernat este opera sculptorului român Ion Georgescu, fiind dezvelit în anul 1894. Bustul cu o înălțime de 0,90 m este turnat în bronz și este așezat pe un piedestal din piară înalt de 1,60 m. Bustul îl înfățișează pe general în uniformă militară. Pe latura din față a piedestalului se află o placă din bronz bogat ornată cu elemente simbolice, constând din vulturi, arme și frunze de laur. În partea inferioară a soclului se află o altă placă de bronz pe care este înscris: "„Generalului de divizie Alexandru Cernat. Născut la 17 noimbrie 1839, decedat la 8 decembrie 1894”". Monumentul a fost ridicat la inițiativa ofițerilor din armata română participanți la Războiul pentru independență.